สกู๊ป : ม.44 เพิ่มเวลาลงทะเบียนลุกล้ำน่านน้ำ
เมื่อพ.ร.บ.การเดินเรือในน่านน้ำไทยที่ประกาศใช้ไปแล้วนั้น ส่งผลกระทบต่อประชาชนที่ใช้ประโยชน์ในพื้นที่ลำน้ำ คณะรักษาความสงบแห่งชาติจึงออกคำสั่ง มาตรา 44 เพื่อบรรเทาความเดือดร้อนให้กับประชาชนในการผ่อนปรนและจัดการพื้นที่ ติดตามได้ในรายงาน
 
 แม้การบังคับใช้พระราชบัญญัติการเดินเรือในน่านน้ำไทย ภาครัฐจะมีความตั้งใจในเข้าไปแก้ไขการรุกล้ำน่านน้ำ และพื้นที่สาธารณะที่เป็นของประชาชนทุกคน เพื่อให้สามารถใช้สอยประโยชน์ได้อย่างเต็มที่ แต่เมื่อการบังคับใช้ส่งผลกระทบต่อวิถีชีวิตดั่งเดิมของคนริมน้ำ และพื้นที่ประมง ซึ่งต้องอาศัยน่านน้ำในการประกอบอาชีพประมงพื้นบ้าน รัฐบาลพลเอก ประยุทธ์ จันทร์โอชา ได้หาทางออก เพื่อให้การบังคับใช้กฎหมายไม่ส่งผลกระทบต่อประชาชน ให้ได้มีเวลาในการเตรียมความพร้อม

นำไปสู่การอาศัยอำนาจตามมาตรา 44 ออกคำสั่ง คสช. ที่ 32/2560 เรื่อง การบรรเทาความเสียหาย ให้แก่ประชาชน ในกรณีปลูกสร้างอาคารหรือสิ่งอื่นใดล่วงล้ำลำแม่น้ำ โดยขยายระยะเวลาให้กับประชาชนและผู้ประกอบการที่รุกล้ำน่านน้ำไทย แจ้งต่อกรมเจ้าท่า ไม่ว่าจะเป็นการกีดขวางการเดินเรือ หรือมีการปักหลักสำหรับทำประมง ตามพระราชบัญญัติการเดินเรือในน่านน้ำไทย ออกไปอีก 60 วัน พร้อมหาหลักฐานการเข้ามาอาศัยอยู่ในพื้นที่อีก 180 วัน และให้เวลาเจ้าหน้าใช้เวลาอีกไม่เกิน 180 วัน เพื่อพิจารณาว่าจะอนุญาตหรือไม่ โดยผู้ที่มาแจ้งในระยะเวลาดังกล่าวจะไม่มีโทษทางอาญาและไม่ต้องเสียค่าปรับ
 
นอกจากนี้ หากเป็นการุกล้ำน่านน้ำก่อนปี 2515 ในเขตกรุงเทพมหานคร นนทบุรี สมุทรปราการ จะต้องแจ้งขออนุญาตเพื่อขึ้นทะเบียน ส่วนหลังปี 2515 ถึงปี 2537 จะมีการพิจารณาว่าจะให้อยู่ต่อหรือต้องรื้อถอด โดยจะพิจารณาตามเกณฑ์ คือ สิ่งรุกล้ำต้องไม่เป็นอันตรายในการเดินเรือ หรือกระทบสิ่งแวดล้อม การรุกล้ำให้กระทำเท่าที่จำเป็น  ต้องไม่ขัดต่อกฎหมายที่เกี่ยวกับการควบคุมอาคารและผังเมือง ทั้งนี้  หลังปี 2560 จะไม่อนุญาตให้มีส่งปลูกสร้างรุกล้ำลำน้ำยกเว้นประโยชน์ต่อราชการและสาธารณะเท่านั้น

ขณะเดียวกัน คำสั่ง คสช. ที่ออกมานอกจากจะบรรเทาความเดือดร้อนของประชาชนที่ได้รับผลกระทบต่อการประกาศใช้กฎหมายการเดินเรือในน่านน้ำไทยแล้ว ยังได้กำหนดแนวทางการทำงานของเจ้าหน้าที่ ห้ามใช้อำนาจหน้าที่ในการประพฤติมิชอบ ทั้งในกรณีการไปกระทำ เพิกเฉย หรือละเลย  ซึ่งจะมีความผิดทั้งทางแพ่ง และทางอาญา

การออกคำสั่ง คสช. ฉบับนี้ จึงเป็นการแสดงความจริงใจของรัฐบาลในการแก้ไขปัญหา ซึ่งพร้อมรับฟังความเห็นของทุกฝ่าย และหาทางออกที่เหมาะสมร่วมกัน เพื่อให้การบังคับใช้กฎหมายที่เป็นประโยชน์ต่อส่วนร่วมเกิดประสิทธิภาพมากที่สุด โดยให้ผู้ที่ได้รับผลกระทบมีเวลาในการเตรียมความพร้อม และทำให้การแก้ไขปัญหาการลุกล้ำพื้นที่น่านน้ำ ซึ่งเป็นทรัพย์สินสาธารณะหมดไป และประชาชนทุกคนมีสิทธิ์ในการใช้ประโยชน์ได้อย่างเท่าเทียม